
נוסח לא מתוקן

מושב שני

<פרוטוקול מס' 43>
מישיבת הוועדה המיוחדת 
לדיון בהצעת חוק בעניין השוויון בנטל בשירות הצבאי בשירות האזרחי ובשוק העבודה 
ולהסדרת מעמדם של תלמידי הישיבות

יום רביעי, ד' בתמוז התשע"ד (02 ביולי 2014), שעה 10:00
<סדר היום:>
הצגת תקנות שירות לאומי אזרחי בנושא דמי כלכלה ובנושא השתתפות הגופים המפעילים במימון התקנים (בהתאם להוראת סעיף 8(ב) וסעיף 16 (ב) לחוק שירות לאומי-אזרחי, התשע"ד-2014), שאושרו על ידי השר הממונה.

נכחו:

<חברי הוועדה:> 
איילת שקד – היו"ר

אלעזר שטרן – מ"מ היו"ר

יואב בן צור

מרדכי יוגב

עפר שלח

<מוזמנים:> 
	שר-שלום ג'רבי
	–
	מנכ"ל רשות השירות הלאומי אזרחי

	יעקב עמר
	–
	סמנכ"ל רשות השירות הלאומי אזרחי

	עו"ד יואב ארבל
	–
	יועץ משפטי, רשות השירות הלאומי אזרחי

	שלי אדלר
	–
	רמ"ט אזרחים ותיקים, רשות השירות הלאומי אזרחי

	סא"ל שי טייב
	–
	ראש עתכ"א סדסיר, משרד הביטחון

	סא"ל שי שטאדלר
	–
	ר' עתכס אכ"א, משרד הביטחון

	חוסיין חוסייסי
	–
	נציג אגף תקציבים, משרד הביטחון

	רס"ן עדי אברהם
	–
	רמ"ד חתומכ"א, משרד הביטחון

	רס"ן ענת קוצינסקי
	–
	רמ"ד ת"ש ולחימה, משרד הביטחון

	סרן דוד לנקרי
	–
	עוזר היועץ משפטי בתחום הפרט, משרד הביטחון

	עו"ד גל כהן
	–
	לשכה משפטית, משרד הביטחון

	עו"ד לירון דוד
	–
	משפטנית, מחלקת ייעוץ וחקיקה, משרד המשפטים

	דניאל סוצ'י
	–
	רפרנט תעסוקה באגף תקציבים, משרד האוצר

	ד"ר אלי יפה
	–
	מנהל אגף הד"ס, מד"א

	שחר אילן
	–
	סמנכ"ל מחקר והסברה, עמותת חידוש לחופש, דת ושוויון

	מירי פינקלשטיין
	–
	יועצת לוועדה


<מנהל הוועדה:>
אסף פרידמן
<רישום פרלמנטרי:>
ר.כ. חבר המתרגמים

<הצגת תקנות שירות לאומי אזרחי בנושא דמי כלכלה ובנושא השתתפות הגופים המפעילים במימון התקנים (בהתאם להוראת סעיף 8(ב) וסעיף 16 (ב) לחוק שירות לאומי- אזרחי, התשע"ד -2014), שאושרו על ידי השר הממונה>
<היו"ר איילת שקד:>
הישיבה היום לא אמורה להיות ארוכה. אנחנו רוצים לעקוב אחרי התקנות של השירות האזרחי ולקבל מהצבא שני נתונים שביקשנו מהישיבה הקודמת. 

אז יואב, בבקשה, מה מצב התקנות?

<יואב ארבל:>
בוקר טוב. התקנות צריכות לעבור הסכמה של שר האוצר ואז חתימה של השר לאזרחים ותיקים. הסכמת שר האוצר הגיעה אלינו אתמול בלילה. אני מעריך שבמהלך היום תהיה חתימה של השר לאזרחים ותיקים והעברה של התקנות לפרסום ברשומות. זה התכנון שלנו. 

<היו"ר איילת שקד:>
זאת אומרת שאתמול בלילה קיבלתם משר האוצר, היום השר לאזרחים ותיקים אמור לחתום על זה, ומתי זה אמור להתפרסם ברשומות?

<יואב ארבל:>
שלושה ימים.

<היו"ר איילת שקד:>
בסדר. אז אני מבקשת ממך להעביר לאסף דיווח במייל כשהשר חותם, כדי שאסף יוכל לעדכן את חברי הוועדה ושזה עובר להיות מטופל ברשומות. 

<יואב ארבל:>
בסדר. אני מקווה כמו שאמרתי שזה יהיה עוד היום.

<היו"ר איילת שקד:>
ומתי אפשר לגייס? מהרגע שזה התפרסם ברשומות אז?

<יואב ארבל:>
קודם כל, מהרגע שזה מתפרסם ברשומות אז יש לנו תקנות. ברגע שיש תקנות יש לנו לדוגמא גוף מתפעל שמתפעל את השירות האזרחי בעקבות השינוי בתקנות, אבל צריכים להכניס איזה שינוי קטן בהסכם. הדברים האלה הם עניין של כמה ימים, כך אני מעריך, וממש בפועל הם יוכלו לפרט. 

<היו"ר איילת שקד:>
זאת אומרת שנניח וזה יפורסם בתקנות ביום ראשון, האם ביום ראשון אתם יכולים להתחיל לגייס חברה?

<יואב ארבל:>
לא.

<היו"ר איילת שקד:>
אז כמה זמן מהיום שזה מפורסם?

<שר-שלום ג'רבי:>
סליחה רגע, יש לנו שתי בעיות. בעיה אחת קודם כל שהצבא עדיין לא העביר לנו את ... ... אנשי הצבא לגבי התשמ"ש. התנהגו מאד יפה אבל לא העבירו לנו עדיין את הנתונים. זאת אומרת, כדי שלא ייווצר מצב, אז אני אסביר. אם את לא מבינה מה שאני מדבר אז אני אסביר. 

החוק אומר שאסור, וזה בסדר, אני חוזר על  זה – אסור שמי שמשרת בשירות האזרחי יקבל משכורת ושכר יותר גבוה מהחייל. האינטרס הזה, סליחה שאני אומר, הוא אינטרס יותר של הצבא מאשר שלנו ואנחנו בעד. אתמול אנשי - - -

<ענת קוצינסקי:>
אתם באותו צד של השולחן העגול.

<שר-שלום ג'רבי:>
אני שמח. אתמול אנשי ישבו עם אנשי הצבא אצלכם.

<ענת קוצינסקי:>
איתי.

<שר-שלום ג'רבי:>
איתך? אה, סליחה. אמרו שאת אישה, בחורה ואישה, קצינה מאד יעילה ומאד טובה והתייחסתם מאד יפה ואני מודה לכם על כך. יחד עם זאת, ביקשו את הנתונים ואת התוכנה ולא נתתם, כי את אמרת כנראה שאסור לך להעביר. אלא אם כן הם לא צודקים. אם תעבירו לנו את הדברים והצבא באמת יגייס את מתנדבי השירות האזרחי – מה שעד עכשיו לא עשה – אנחנו נוכל תוך ימים ספורים לגייס את החברה.

<היו"ר איילת שקד:>
אבל אני לא מבינה, שר-שלום, כבר ארבעה חודשים אתה מחכה שהיא תעביר לך את נתוני התשמ"ש, אז מה קורה עם זה?

<שר-שלום ג'רבי:>
לא נותנים לנו.

<ענת קוצינסקי:>
אנחנו נתקלנו בהם בשמחה, גם הייתה שיחה מצוינת ופרטנו בפירוט מרחיב את כל הקריטריונים הרלבנטיים וכל מה שנדרש. אני לא יכולה על סמך דעתי להוציא אישור נתונים מהיום למחר ולכן אמרנו שאנחנו - - -

<היו"ר איילת שקד:>
אבל זה כבר ארבעה חודשים.

<ענת קוצינסקי:>
יכול להיות. אנחנו נפגשנו איתם אתמול ברמה הפרקטית, בדיונים הם היו, גם אנחנו היינו בדיונים, בכל - - -

<היו"ר איילת שקד:>
לא הבנתי, מה קורה ארבעה חודשים, שר-שלום? לא, באמת. מה מזה?

<שר-שלום ג'רבי:>
אנחנו פנינו כפי שאת יודעת, הוצאתי מכתב לשר הביטחון - - -

<היו"ר איילת שקד:>
נו, אז רק אתמול נפגשתם פעם ראשונה ברמה הפרקטית?

<ענת קוצינסקי:>
נפגשנו, הגענו לכל ההבנות. אני מניחה שהם הבינו אותנו. אנחנו גם הסכמנו כמובן, נרתמנו לסייע ולהדריך ולהסביר בכל מה שיידרש. את ההוראה עצמה, את הפקודה עצמה, שהם מחזיקים אגב ביד, יש להם אותה – יש כל מיני התאמות ודברים שנדרשים לעשות ואת זה אי אפשר לעשות בשעה וחצי של אתמול, אבל אני לא רואה בזה בעיה, אוקיי?

אנחנו נעשה כל מה שנידרש כדי לעזור ליישם את ההנחיות האלה. אנחנו לא הבעיה. 

<אלעזר שטרן:>
אתם הבעיה אבל.

<היו"ר איילת שקד:>
אבל זה כבר ארבעה חודשים, באמת.

<ענת קוצינסקי:>
אני לא יודעת להגיב על ארבעה חודשים.

<דוד לנקרי:>
מעבר לזה, גם התנהל דיון אצל המשנה ליועץ המשפטי לממשלה ואנחנו התבקשנו להעביר מספר נתונים והעברנו אותם במכתב מסודר. הפגישה שעליה ענת מדברת זו פגישה שהתרחשה לאחר מכן, משהם הבינו שזה דורש גם איזו שהיא בחינה קצת יותר מפורטת. 

<ענת קוצינסקי:>
העמקה.

<דוד לנקרי:>
אבל את הנתונים שהתבקשנו להעביר – העברנו. 

<אלעזר שטרן:>
איילת, ישבנו פה לפני שבוע ואני מקווה מהצבא היה אמור להבין אז את איך אנחנו רואים את הדברים האלה. זאת אומרת אם אתם שואלים אותי מה היה צריך לעשות אז, זה יום אחר כך לעשות את אותה פגישה שכנראה הייתה רק אתמול. ובאותו ערב או ללכת לראש אכ"א או למחרת בבוקר ולהגיד לו – זה מה שאנחנו רוצים להעביר לשירות הלאומי-אזרחי. אנחנו לא מבינים, באמת.

ועכשיו, אתם מבינים, הרי היה ברור פה בישיבה שזה מה שמעכב את הכל.

<ענת קוצינסקי:>
אז אני אתקן.

<אלעזר שטרן:>
ואני דרך אגב חושב שהמספרים שלכם, יש בהם בעיה, שלנו, סליחה, אבל זה לא הדיון. זאת אומרת, צריכים להעביר אותם קודם כל ואחרי זה לטפל במספרים שחלקם מוגזמים.

<ענת קוצינסקי:>
אני אולי אבהיר את עצמי, אוקי? המספרים התקבלו, המהות, הכל התקבל. הייתה לנו שיחה פתוחה, זה לא שעכשיו אנחנו  - - -

<אלעזר שטרן:>
אבל שעמנו שהיית נחמדה והייתה שיחה פתוחה - - -

<ענת קוצינסקי:>
לא, לא, זה לא קשור, לא, לא. אני מדברת על נטו קריטריונים איך בוחנים, איך אני בוחנת את תשלומי המשפחה. אתם מכירים, יודעים, כולל את התקרות שלי, זה לא משהו סודי. אני מניחה שחסרים פה עוד כמה דברים בפרקטיקה באמת ברמה הכי פשטנית שיש, כדי להשלים את זה, אבל זה לא משהו שאנחנו מעכבים אותו, חס וחלילה. 

אין נתונים שנדרשנו להם ולא העברנו אותם. אין מידע שנדרשנו לו ולא העברנו. אם חסר משהו – נשמח להשלים אותו. 

<אלעזר שטרן:>
שר-שלום, אלף מזל טוב לך.

<שר-שלום ג'רבי:>
אה, תודה רבה.

<אלעזר שטרן:>
אוקיי, עכשיו השאלה השנייה – זה נכון? 

<שר-שלום ג'רבי:>
לא. זאת אומרת זה נכון. כל מה שאמרת - העברת. 

<היו"ר איילת שקד:>
מה חסר?

<שר-שלום ג'רבי:>
אני אסביר לכם. יודעים מה, יותר טוב שהתקציבן שלי יסביר, גם הוא נפגש איתה, ואז תבינו כמה שהנושא הזה מורכב. כי התשמ"ש, כפי שאתה יודע ואולי אנשים כאן פחות יודעים, התשמ"ש מורכב מהסטאטוס של אותו אדם שמצטרף לשירות האזרחי.

<היו"ר איילת שקד:>
אבל קיבלתם תשמ"ש עד עכשיו – אז מה הבעיה?

<שר-שלום ג'רבי:>
לא קיבלנו.

<היו"ר איילת שקד:>
לא, עד שחוקק החוק, אז מה השינויים הגדולים? 

<שר-שלום ג'רבי:>
לא. 

<יעקב מרגי:>
יש את המגבלה של סעיף 8(ב) שאסור שזה יהיה יותר גבוה מחייל והיו מקרים שזה היה יותר גבוה מחייל. המגבלה הזאת היא מגבלה חדשה והיא הכריחה אותנו לעבודה מאד - - -

<שר-שלום ג'רבי:>
וזה נכון, זה חכם מאד מה שהוועדה עשתה כאן. זה בסדר גמור.

<אלעזר שטרן:>
רגע, לפני הוועדה. בשירות הלאומי קיבלו תשמ"ש יותר גבוה מאשר בצבא?

<היו"ר איילת שקד:>
לא, הוא אומר שהיו מקרים.

<יעקב עמר:>
בחלק מקרים היו כן, ביושר צריך לומר. א' כן קיבלו יותר במקרים מסוימים. לחייל שהוא מקביל באותם נתונים אישיים כמו משרת השירות האזרחי, נעשו בדיקות עומק. זאת אומרת בדקו שלושה חודשים תלושי שכר שלו ובדקו את תדפיסי הבנק וקבעו האם הוא זכאי לתשמ"ש ולאיזה גובה של תשמ"ש הוא זכאי. 

אצלנו, עד החוק החדש, או עד היום, לא בדקו את הבדיקות האלה. הייתה בדיקה אחת בלבד – האם הוא נשוי, האם הוא נשוי פלוס ילד או נשוי פלוס שני ילדים ולפי זה היינו קובעים את התשמ"ש שלו, את דמי הכלכלה שלו. היום, לאור החוק החדש, שאנחנו נדרשים שלא יהיה מצב אפילו של חייל אחד או של משרת אחד שמקבל יותר מחייל באותם נתונים אישיים, מדויקים – זאת אומרת אם אשתו סטודנטית, אז הוא לא זכאי לקבל תשמ"ש מלא אלא תשמ"ש חלקי.

<שר-שלום ג'רבי:>
תלוי באיזה סטאטוס, אם היא שנה - - -

<יעקב עמר:>
יש המון המון סטאטוסים ואנחנו נדרשים עכשיו להתחיל לבדוק את הדברים האלה, כדי שלא יקרה מצב שיהיה חייל, עד המשרת האחרון, שהוא יהיה באותו מצב דומה לחייל.

<אלעזר שטרן:>
אני אגיד לך איפה הבעיה שלנו. התשמ"ש של הצבא, לצערי הרב, חלקו טעון שיפור דחוף. אפילו בדוגמא הזאת שניתנה עכשיו, הוא תשמ"ש – תסלחו לי – מטומטם. עכשיו, אני חלק מהעניין הזה, אבל תמיד הבניין הזה עצר את זה. רק הפליטה של המשפט הזה, של אשתו סטודנטית, זה הרי אנחנו יודעים איפה הנהנים מזה, בסדר? אני לא רוצה לפתוח את זה עכשיו עוד פעם, למה יאשימו אותי כאן. אבל אנחנו יודעים איפה זה. זה דבר אחד. איילת, אחר כך אני אגיד לך.

<היו"ר איילת שקד:>
אני יודעת מה אתה רוצה להגיד לי.

<אלעזר שטרן:>
אוקיי. אז אני שומר על - - -

<היו"ר איילת שקד:>
אנחנו כבר לא צריכים לדבר בינינו. כמו שתי הזקנות היפניות שיושבות אחת ליד השנייה - - -

<אלעזר שטרן:>
בשביל לא להגיד לך על מה אתם מגינים. בלי להתעמק בעניין, על מה אתם מגינים, רק בגלל שזה המגזר. אבל אני רוצה לומר דבר נוסף בהקשר הזה. גם ככה, לחייל פשוט שמשרת בקריה, לצורך העניין - - -

<מרדכי יוגב:>
שאלת הבהרה, אלעזר – מי שאשתו סטודנטית מקבל יותר או פחות?

<קריאה:>
פחות, חד משמעית.

<אלעזר שטרן:>
תלוי. 

<יעקב עמר:>
אני אסביר לך איך זה הולך. לא, זה לא כזה פשוט. 

<מרדכי יוגב:>
פחות, נו, אז מה אתה רוצה? למה לתקוף? 

<אלעזר שטרן:>
אתה רוצה לפתוח, אני אגיד לך. אם היא סטודנטית שנה ראשונה, תשמע טוב - - -

<היו"ר איילת שקד:>
חברה, חברה, תקשיבו רגע, לא, לא. עזבו את זה עכשיו  חברים, אין לנו זמן.

<מרדכי יוגב:>
אני רוצה להבין. 

<אלעזר שטרן:>
אז בוא, אני אגיד לך במשפט אחד, כך שתבין את העניין באמת. הנה, שישמעו.

<היו"ר איילת שקד:>
אלעזר.

<אלעזר שטרן:>
למה איילת? הוא ביקש. 

<היו"ר איילת שקד:>
נו, אחר כך תעשו את זה אחד על אחד. 

<אלעזר שטרן:>
למה, כדאי לך.

<היו"ר איילת שקד:>
אבל אין  לי זמן, הישיבה הזאת אמורה להסתיים עוד רבע שעה, אנחנו רוצים שנייה להבין למה ארבעה חודשים אתם לא מצליחים לתקן את התקנות האלה.

<אלעזר שטרן:>
אוקיי, אז אני רוצה להרחיב רגע, בסדר? נעזוב את השאלה הזאת באמצע. יש עוד עיוותים בתוך התשמ"ש, בסדר? שהתשמ"ש של הצבא, לצערי בחלק גדול מהמקרים הוא גבוה מדי – בלי קשר לאוכלוסייה הזאת. אפילו אמרתי, לחייל רגיל שמשרת בקריה – ההורים שלו מקבלים לדעתי תשמ"ש גבוה מדי. פה בבניין הזה החליטו על זה, בוועדת העבודה והרווחה בהקשרים האלה, ולדעתי זה עיוותים, ובמיוחד בהתחשב בצוק העתים. 

יחד עם זאת, בשביל להתחיל, ואני אומר אנחנו יכולים לעשות אחרי זה את השינויים. אני לא מבין, עם העיוותים האלה, כאילו למה לא קיבלו את זה לפני חודשיים, ואם כן, גם אם-. אני אגיד את זה ככה: חשיבות הפתיחה שלהם, של להתחיל לגייס, החשיבות הלאומית שלה היא הרבה יותר גדולה מאשר העיוותים שקיימים בתוך זה.

ולכן, גם אם הם יעשו טעות או גם אם נעשה טעות אחר כך, זה ארבעה חודשים.

<ענת קוצינסקי:>
אני אומר פה משהו. אני אומרת שאנחנו לא נדרשנו לזה עד עכשיו. אני אומרת בשיא הרצינות. אנחנו ישבנו אתמול וניתן את כל הנתונים שצריך. 

<שר-שלום ג'רבי:>
אני רציתי להימנע מזה. אני חייב לומר ויש לי פה את כל המסמכים. אני לא רוצה. הפניה הראשונה לצבא יצאה ב-23 במרס.

<ענת קוצינסקי:>
יכול להיות.

<שר-שלום ג'רבי:>
לומר שלא נדרשנו? אני אומר, עם כל הכבוד. 

<ענת קוצינסקי:>
יכול להיות, יכול להיות. 

<שר-שלום ג'רבי:>
בסדר, אז זה מה שאני אומר. ניסינו וניסינו.

<יעקב עמר:>
הכל כתוב. 

<שר-שלום ג'רבי:>
באמת, אני כל כך מכבד אתכם, שלא נעים לי להגיד את זה. אני אומר את זה ביושר, בסדר?

<שי שטאדלר:>
אבל רק אתה פותח כל ישיבה בדבר הזה, בסדר? סליחה שנייה, הפגישה התקיימה אתמול בשעה אחת בצהריים, כדי שכולנו לא, וגם אני מרגיש פה לא בנוח עכשיו לאור האמירות שלך, אז יכולת להרים טלפון אלי, אגב למפקדי, שאתה מכיר אותו ולמפקדתה של מפקדי, ולא לשים אותנו פה עוד פעם בסיטואציה הזאת.

<שר-שלום ג'רבי:>
אז אני - - -

<שי שטאדלר:>
רק שנייה, סליחה, ברשותך רק תן לי להשלים. הנתונים, ואני רוצה להגיד רגע מילה על הדברים שנאמרו קודם. אנחנו כצבא רוצים ומזדהים עם מה שנאמר פה, שלא יהיה מצב שחייל בשירות הביטחוני-אזרחי מקבל יותר כסף או שווה ערך כסף למה שמקבל חייל בצה"ל. זה דבר ראשון. בשביל זה אתם צריכים להפעיל תבחינים שענת הסבירה לכם אותם אתמול. הם קצת יותר מורכבים מהתקרות שמפורטות בתקנות. זה דבר ראשון.

אנחנו נמצאים, כמו שאמר חבר הכנסת שטרן, בעבודה שמתקנת את התשמ"ש, חלק מהעיוותים שאתה דיברת עליהם. העבודה הזאת, היא לא אושרה סופית אבל יש לנו תבחינים נכונים לעכשיו. אם חבר הכנסת שטרן אומר שאפשר גם לתקן את זה במעלה הדרך – כל מה שקיבלתם אתמול זה הדברים התקפים שראיתם אותם. 

עכשיו אם יש בעיה - אני לא חושב שצריך לעשות את זה פה. בואו נעשה את זה ונגמור.

<שר-שלום ג'רבי:>
תרשה לי, אז אני חוזר על כל מה שאני אומר בכל תחילת דיון ואני חוזר עוד פעם – דיברתי עם המפקד שלך, עם תת אלוף גדי  - - -

<שי שטאדלר:>
אתה - - -

<שר-שלום ג'רבי:>
לא, לא - - -

<שי שטאדלר:>
זה לא מהיום להיום. זה לא עובד ככה. 

(היו"ר אלעזר שטרן)
<היו"ר אלעזר שטרן:>
שנייה, לא, לא, תעזבו אותנו מהקנטרנות הזאת, בהקשר הזה, שנייה רגע. אני אומר לשניכם – בוועדה הזאת התברר העניין הזה לפני שבוע. אני באמת אומר, עכשיו אני לא יודע מי, אתם אנשים רציניים בשני הצדדים. אם אתם רוצים לזלזל גם במשימה וגם בנו – אז תגידו שהפגישה הבאה תהיה בעוד שבוע, כמו שעשיתם בפעם הקודמת. אם אתם לא רוצים לזלזל – אז תעשו את הפגישה הזאת היום. 

<שר-שלום ג'רבי:>
אין לי. אני צריך לקבל נתונים, חבר הכנסת שטרן, אני לא צריך פגישות. אני צריך לקבל רק נתונים. אני לא מבין. בוא תסביר לי. 

<שי שטאדלר:>
אנחנו לא יודעים איזה נתונים  חסרים.

<שר-שלום ג'רבי:>
אז בבקשה, נגיד עוד פעם. אני לא מסוגל לעבוד בלי נתונים, רבותי, מה אני יכול לעשות? 

<שי שטאדלר:>
אבל לא חסרים נתונים.

<ענת קוצינסקי:>
שנייה, המערכת שביקשתם – אני לא יכולה להביא לך אותה היום, לתת לך דיסק. זה מערכת. 

<שר-שלום ג'רבי:>
אנחנו צריכים את המערכת כדי לעשות את העבודה הזאת. 

<ענת קוצינסקי:>
תקבלו, אבל - - -

<שר-שלום ג'רבי:>
בסדר, אבל זה מה שאני רוצה שחבר הכנסת שטרן יבין. 

<קריאה:>
עד מתי?

<שר-שלום ג'רבי:>
אז זה מה שאנחנו רוצים לדעת. היא אמרה שעדיין אין לה אישור, כך נאמר לי אתמול בערב. אולי חבר הכנסת ישאל מתי יהיה אישור.

<היו"ר אלעזר שטרן:>
מי זה שלא נותן את האישור? לא, נשאל אחרת - - -

<ענת קוצינסקי:>
אף אחד לא לא נתן את האישור, שיהיה ברור. אני לא חושבת שזה רציני ואתה מכיר היטב את הצבא - הרבה יותר טוב ממני – לעלות מהיום למחר לראש אכ"א ולהסביר לה עכשיו – אני צריכה להעביר מערכת תשמ"ש. ברור, ברור שאין לנו שום מניעה להעביר את כל הקריטריונים, וגם קיבלתם אותם ממני אתמול. את המערכת, ברמה הטכנית, אני לא יכולה להעביר מהיום למחר. 

<שי שטאדלר:>
מדובר במערכת צבאית. מחשוב צבאי.

<ענת קוצינסקי:>
זה מערכת צבאית, זה מחשוב צבאי.

<היו"ר אלעזר שטרן:>
אבל מה שמבקשים זה לא שתעבירו אליהם ותכניסו אותם למערכת המחשוב הצבאית.

<שי שטאדלר:>
זה מה שהוא מבקש.

<היו"ר אלעזר שטרן:>
שנייה, לא. אם תתנו להם שלושה עמודים, ואני בכוונה אומר שלושה ולא אחד - - -

<שי שטאדלר:>
את זה כבר העברנו להם. יש להם הכל. 

<ענת קוצינסקי:>
סליחה, סליחה, האנשים המכובדים שיושבים פה מחזיקים את חוקת התשמ"ש בידם, היא מפורסמת, היא לא סודית. אתמול גם הבהרנו והסברנו וגם עדכני שעקב העבודה ששי דיבר עליה, יש שם דברים שבאמת לא מעודכנים ואנחנו עובדים עליהם.

את הטיוטא של העבודה אני לא יכולה להעביר. את החוקה הקיימת – העברתי ואין שום בעיה - - -

<שר-שלום ג'רבי:>
ענת, אבל אתמול אמרת לי  - - -

<ענת קוצינסקי:>
נכון, אני צריכה אישור להוציא חומרים.

<שר-שלום ג'רבי:>
לא, אמרת לי שהחוקה הזאת, אני יכול לעשות ממנה טיוטא. זה מה שאמרת.

<ענת קוצינסקי:>
החוקה הזאת לא מעודכנת, פרט לעקרונות בה, של מבחן ההכנסות - - -

<שר-שלום ג'רבי:>
יפה, אז אם את רוצה שאני אעבוד לפי החוקה הזאת ואני אקבע דמי כלכלה למשרתים, שהם יהיו יותר גבוהים ממה שיש בצה"ל - - -

<ענת קוצינסקי:>
לא, אתה תעבוד לפי מה שאנחנו אמרנו - - -

<שר-שלום ג'רבי:>
ולעבור על החוק, אם זה מה שאתם חושבים שאנחנו צריכים לעשות  - - - 

<ענת קוצינסקי:>
לא, לא. בואו לא נעכיר את האווירה.

<שר-שלום ג'רבי:>
אני יכול לעשות את זה, אין לי בעיה, רק שזה לא נכון לעשות את זה.

<ענת קוצינסקי:>
שנייה, בואו לא נעכיר את האווירה כשאין הצדקה. אתם קיבלתם ממני את התבחינים עד לרמת פרטי הפרטים ורשמת וגם דיברנו והבנו. אנחנו נדריך אתכם ונסביר לכם כל מה שנדרש, כל מה שנדרש.

<היו"ר אלעזר שטרן:>
ואולי יש לי רעיון אחר, בסדר, שר-שלום? תקשיבו רגע, כל החברה האלה. כשהם יתחילו לגייס ביום ראשון,  יתנו לכם 800 שמות, זה מה שאנחנו מקווים שיהיה. תקישו אותם אתם אצלכם עם המקרים, ותגידו להם מה תקרת התשמ"ש שצריכים במקרים האלה.

<ענת קוצינסקי:>
אז מאחר שאתה מכיר את התשמ"ש יותר טוב ממני, אני בוחנת ויש לי אחריות על הכסף שאני משלמת לחייל. אני בוחנת אותם בפרטי פרטים, אין בעיה. יעבירו תדפיסי בנק, יעבירו את מה שצריך. אני לא יכולה, אני מנהלת שיח עם החייל. אני מבקשת ממנו אישורים ולגבי העבודה של אשתו, הבטחה של אשתו, אני לא רואה אותם במערכת. ולכן אני הסברתי שזה אמנם לא תורה שאי אפשר ללמוד אותה, אבל זה דברים שצריך להבין בהם קצת יותר. 

<היו"ר אלעזר שטרן:>
אז בגלל זה אני אומר נעשה את זה הפוך. זאת אומרת תעברו אותם אתם, עד שבאמת המערכות שלהם מסתדרות לזה - - -

<שר-שלום ג'רבי:>
אין לנו כלים.

<היו"ר אלעזר שטרן:>
שנייה אחת, שנייה. תעשו את התשמ"ש. תראו, הרי אחרת, גם אנחנו יודעים שזה יכול לקחת בסיפור של כל מקרה ובדיקה של כל מקרה, הרי אני אגיד לך משהו. לצערנו הרב את התשמ"ש, גם בצבא, לא נותנים ביום הראשון. למה? אנחנו השתדלנו להקדים את זה, כיוון שעד שמישהו מקבל את הזכאות, גם אם הוא התגייס, ניסינו לפעמים להתחיל את זה כשהוא עוד מלש"ב. למה? בגלל שיש סדרה של דברים מעבר לבסיס, שצריך לבחון אותם.

לפעמים הבחינות האלה, אנחנו מקווים שזה מסתיים בטירונות, לפעמים זה גם מסתיים אחרי הטירונות, אני מניח שגם היום זה ככה. ולכן, זה לא צריך לעכב. זאת אומרת נכון שעכשיו אנחנו יודעים שאין לכם מערכת של פקידות ת"ש ושל קצינות ת"ש שיודעות להיכנס לכל הדברים האלה ולומר, אבל מה שאתם צריכים לדעת – יש תשלום בסיסי שאותו צריך לשלם. תתנו להם 20 מקרים שהם יגידו לכם – בהנחה שהבדיקות מוכנות ושאלה התנאים – זה השכר, ואחרי זה יכול להיות שזה ייקח עוד חודש או חודשיים. 

<שר-שלום ג'רבי:>
חבר הכנסת שטרן, אנחנו הצענו הצעה יותר יעילה, אבל הצבא לא הסכים לזה.

<היו"ר אלעזר שטרן:>
מה ההצעה?

<שר-שלום ג'רבי:>
הצהרה. אני לא יודע. אין לי כוח אדם. אני אומר ביושר, אין  לי כוח אדם, אין לי כוח אדם לבחון אחד אחד. תיאורטית יגיעו כל ה-170, אם הצבא מגייס. אתם צריכים לזכור את התהליך. הצבא צריך להפנות אותם אלי. נניח שביום ראשון הצבא גייס את כל ה-170 והפנה אותם אלי – אין לי מערכת שיודעת לבדוק את כל ה-170 האלה.

<שי שטאדלר:>
כן, אז אבל אתה מביא בדיוק לאותו מקום.

<שר-שלום ג'רבי:>
רק שנייה.

<שי שטאדלר:>
אתה תיתן לאנשים את המקסימום ומה שלא - - -

<שר-שלום ג'רבי:>
רק שנייה, אבל אני רק רוצה לומר מה אני הצעתי.

<שי שטאדלר:>
אבל זה לא יכול לעבוד ככה, בגלל כוח אדם לא לעדכן את הקריטריונים? זה לא יכול לעבוד ככה.

<מירי פינקלשטיין:>
ואם מגיע להם יותר או פחות, הם יתנו להם במשך הזמן, אבל יש פה יעדים שהיה צריך - - -

<שר-שלום ג'רבי:>
נכון, מאה אחוז, אבל צריך - - -

<ענת קוצינסקי:>
אגב, את הרווקים כבר אפשר עכשיו.

<שר-שלום ג'רבי:>
גם רווקים יכולים לקבל יותר. 

<היו"ר אלעזר שטרן:>
סליחה שנייה אחת, נגיד שיהיו 170, בסדר? זה המספרים שאמרתי גם קודם. נגיד שיהיו 200 אנשים, אתם יכולים לקחת את כל ה-200 ולהגיד להם, בהנחה שאלה התנאים – זה מה שהם מקבלים?

<ענת קוצינסקי:>
לא.

<היו"ר אלעזר שטרן:>
למה?

<ענת קוצינסקי:>
כי אני לא יודעת להתחייב לו על משהו שהוא לא-. זה ממש ברמה הפרטנית, וזה עכשיו לך תביא תדפיס בנק, כמה אשתך עובדת, לא עובדת, אם היא בהריון, לא בהריון, באיזה שבוע, אני צמודה לחוק הבטחת הכנסה, אני לא יכולה לקבוע - - -

<מירי פינקלשטיין:>
ותוך כדי לבדוק את זה. יש פה יעדים. 

<ענת קוצינסקי:>
מה שכן, לגבי הנשואים עם הילדים, שאגב אני מבינה שזו אוכלוסייה לא מבוטלת מהאוכלוסייה הזאת, שם יותר קל, כי מרביתם מקבלים תקרה מלאה. אז אולם אצלם אפשר למצוא פתרונות יותר קלים. 

<מירי פינקלשטיין:>
אז תגיד להם בערך – 1,000 פה, 1,000 שם.

<שר-שלום ג'רבי:>
סליחה, אני רוצה להתייעל, בסדר. אני מוכן לעשות דבר כזה, שהצבא כבר יגייס את החברה של השירות האזרחי, יפנה אותם אלינו, אנחנו תוך כדי החודש שהם התחילו לשרת אצלנו, נפתור את כל הבעיה בנושא התקציבי, בסדר?

<היו"ר אלעזר שטרן:>
זה מה שאתם צריכים לעשות.

<שר-שלום ג'רבי:>
הנה, קיבלתי. 

<יואב ארבל:>
אני רק רוצה להבהיר, התקנות לא תלויות בדבר הזה. התקנות קובעות סכומים והבחינות נעשות אחרי התקנות. 

<מרדכי יוגב:>
אני הייתי מבקש להגיד דבר, יושב הראש, ברשותך. 

<היו"ר אלעזר שטרן:>
שנייה רגע, כן, בבקשה.

<מרדכי יוגב:>
אני הייתי אומר דבר יותר גדול. בעצם, מה שזקוקה פה מנהלת השירות הלאומי, לגיבוי של המחוקק שהוא לא עבריין. תן לו לצורך העניין את השלושה חודשים שאנחנו מגבים את זה שהוא במאמצים, שאם קרתה טעות, הוא לא עבריין.

<היו"ר אלעזר שטרן:>
אני לא מכיר דבר כזה. אני חושב שמה שאמרנו פה זה יותר פשוט, ואני אומר לכם, גם בצבא, לא משנה חרי או לא חרדי שמתגייס לצבא, לא ביום הראשון אומרים לו כמה הוא יקבל. צריכים לעשות בחינות. אז אתה תיקח את זה ותעשה את הבחינות. ודרך אגב, הוא מקבל פחות, הוא לא מקבל יותר. זאת אומרת תמיד תלכו אתם למינימום, בהקשרים האלה, ותגידו להם שמה שהוא מקבל, הוא מקבל.

אני דרך אגב, במקומכם הייתי מתחייב לא על חודש, על שלושה חודשים.

<מרדכי יוגב:>
בדיוק, זה מה שאמרתי.

<היו"ר אלעזר שטרן:>
זה לא לוקח פחות זמן בחלק מהמקרים, ובעוד שלושה חודשים צריך לקבל את ההתחייבות הזאת שמה שהוא צריך לדעת, שאצלכם אתם יודעים שהוא לא יקבל יותר מחייל, בהקשרים האלה.

<שר-שלום ג'רבי:>
מה שנותר זה רק שהצבא יגייס אותם ויפנה אותם אלינו.

<היו"ר אלעזר שטרן:>
בסדר, זה הוועדה.

<מרדכי יוגב:>
זה הוועדה רושמת גם בפרוטוקול, שנורמטיבי לגמרי ששלושה חודשים ייקח למנהלת השירות הלאומי בכדי לראות שאכן עומדים במשימה הזאת לגבי משרת בשירות הלאומי. 

<היו"ר אלעזר שטרן:>
אוקיי, את העניין הזה אנחנו סגרנו שזה לא מכשול. שר-שלום, אני מסמן לכם בכלל, זה כאילו פיתרון מעכשיו. אני חושב שצריך לראות איך המערכות האלה, מול הצבא, מסונכרנות. האם אתם רוצים לקבל מהצבא שירות עוד קצת כאילו, בהנחה שמתבצעים כל  מיני נתונים שאתם תבדקו אותם, או אולי שמישהו צריך להחליט שהצבא יעשה את הבדיקות האלה. אני לא יודע. אני לא רוצה לקבוע.

<שי שטאדלר:>
אין לנו את היכולת הזאת.

<היו"ר אלעזר שטרן:>
שנייה רגע, בסדר, אז אמרתי או או. אני לא נכנס לזה. דרך אגב, אני חושב שחלק מהבעיות בתשמ"ש בכלל זה לא יכול להיות שזה ספר כזה. אני אומר לכם, זה לא יכול להיות שזה ספר כזה. הדברים צריכים להיות מצד אחד הרבה יותר פשוטים וגם הסכומים שם, בכלל, בלי קשר לאוכלוסיות, או כולן אוכלוסיות מיוחדות בעצם, אבל בלי קשר לזה, הם צריכים להיות סכומים ריאליים, זאת אומרת נורמאליים יותר. דרך אגב שהפיתוי יהיה - - -

<ענת קוצינסקי:>
אנחנו  נעדכן.

<היו"ר אלעזר שטרן:>
אוקיי, אז אני מקווה שגם את זה תעדכנו. מה אנחנו צריכים לעשות? איילת, תחליטי את מתי את רוצה. אני מבין שאין בעיות, צריכים לעשות ישיבת מעקב הכי מהר שאפשר.

(היו"ר איילת שקד)

<היו"ר איילת שקד:>
אנחנו נעשה ביום שני ישיבת מעקב.

<שי שטאדלר:>
אני רק רוצה להבין את ההצעה, ברשותך. הם עושים את הבדיקה לאנשים? 

<היו"ר איילת שקד:>
שנייה, אנחנו רוצים לעשות דיון ביום שני. הוצע ששבוע הבא זה ישתחרר. אתה אמרת שהשר יכול לחתום היום וביום ראשון זה יכול להיות מפורסם ברשומות, כשעדיין יש לכם פה את הבעיה של התשמ"ש.

<שלי אדלר:>
איילת, השר כבר עבר על התקנות. הוא אישר אותן. חיכינו לחתימה פיזית שהגיעה בתשע וחצי בלילה, חתימה של שר האוצר. 

<היו"ר איילת שקד:>
של שר האוצר, בסדר. אז אתם יכולים מחר לפרסם את זה ברשומות.

<שי שטאדלר:>
זה לוקח מספר ימים. 

<ענת קוצינסקי:>
בסדר, אנחנו נקדם את זה כמה שיותר מהר.

<היו"ר איילת שקד:>
בסדר. אז ביום שני זה כבר יהיה מפורסם ברשומות. ברגע שזה מפורסם, ברגע ששר-שלום התפרץ לחדר והתחיל כל הבלגן, אני שאלתי – ביום שני, כשזה כבר ברשומות, אתם יכולים לגייס, ואז הוא אמר לי לא. 

<שר-שלום ג'רבי:>
שני עניינים. אני אסביר.

<היו"ר איילת שקד:>
אז אני רוצה שביום שני אנחנו נעשה כאן ישיבה ותגיד לי – התחלתי לגייס.

<שר-שלום ג'רבי:>
בתנאי שהצבא מפנה אלי. אני תמיד כפוף לצבא. אם הצבא מפנה אלי, תזכרו איך התהליך: התהליך הוא, תמיד אני מזכיר את זה. התהליך הוא – בחור בשירות חרדי לא יכול להקיש בדלת ולהגיד אני בא לעשות שירות אזרחי. הוא צריך מלשכת הגיוס, ממדור בני הישיבות, להיות מופנה אלי. בזמנו, אמרנו אוגוסט, ערבתי את גדי אגמון, הבטיחו תוך כמה ימים. אני לא יודע, שיענו לי תשובה מתי הם מפנים אלינו. 

מתי שהם מפנים אלינו – אנחנו משחררים.

<היו"ר איילת שקד:>
בסדר, אז אני אדבר גם עם גדי, למרות שאתה יודע שדיברתי איתו ואני כבר חודשיים מדברת איתו על זה. אנחנו נעשה ביום שני או שלישי, לפי הלו"ז מעקב, לראות דבר ראשון שזה פורסם ברשומות ודבר שני, שהצבא מתחיל להפנות אליך אנשים. בסדר?

<שר-שלום ג'רבי:>
מאה אחוז.

<אלעזר שטרן:>
מישהו יכול לתת תשובה מתי זה יכול לקרות הכי מהר, להפנות אנשים?

<שי שטאדלר:>
עוד פעם, כמו שאמר שר-שלום, זה ברגע שהבן אדם הראשון יגיע. אני צריך לצאת, נבדוק, נגיד את היום המדויק. אני מדבר על התבחינים – זה ביום שני. 

<שר-שלום ג'רבי:>
לא, חסר לך משהו. אנחנו העברנו כבר - - -

<שי שטאדלר:>
על ה-175 שדיברת עליהם, אני יודע על מה אתה מדבר. הבנתי את הנקודה.  כן, אני רק רוצה ברשותך, לפני שאתה מסכם. 

<אלעזר שטרן:>
עוד לא, יש פה עוד נושא אחד. 

<שי שטאדלר:>
לא, אני רק רוצה לומר לגבי הנושא הזה, שנבין את ההחלטה שלך או את ההצעה שלך להחלטה. בשלושה חודשים האלה שעכשיו נתת להם, האנשים, השמות האלה מגיעים לשירות והם עושים להם את הבדיקות, לא בצה"ל.

<שר-שלום ג'רבי:>
כן.

<שי שטאדלר:>
אנחנו ניתן את הייעוץ, את העצה, את הקריטריונים. זה דבר אחד. דבר שני, שהתבחינים שאנחנו מפעילים יופעלו גם שם, עם הנמכת התקרות, כמו שזה כתוב בהצעה.

<אלעזר שטרן:>
נכון, נכון, כן.

<שי שטאדלר:>
זאת ההחלטה. 

<אלעזר שטרן:>
כן. 

<יעקב עמר:>
רק את הנוסחאות להעביר לנו, כדי לעשות את התבחינים. 

<אלעזר שטרן:>
כשישונו התבחינים או הסכומים – זה ישונה בהתאם. זה אומר שהמערכת הזאת צריכה להיות קבועה מעכשיו. 

<יואב ארבל:>
מה שחשוב שהצבא יעדכן אותנו על כל שינוי.

<אלעזר שטרן:>
אז זה מה שאמרתי. מערכת העדכונים צריכה להיות קבועה. ענת, אתם עובדים על שינוי של זה באמת?

<ענת קוצינסקי:>
אנחנו כבר בישורת האחרונה. 

<אלעזר שטרן:>
כיוון שאני דיברתי על זה עם ראש אכ"א לפני כמה חודשים.

<ענת קוצינסקי:>
זה עוד מעט יחנה פה. 

<אלעזר שטרן:>
אוקיי. הנושא השני כאן - - -

<מרדכי יוגב:>
אלעזר, יושבת הראש עומדת לך על הראש. 

<אלעזר שטרן:>
אנחנו בתקנות.

<היו"ר איילת שקד:>
השתתפות הגופים המפעילים במימון התקנים. מה עם התקנות האלה? 

<יואב ארבל:>
זה אותן תקנות.

<היו"ר איילת שקד:>
זה גם יאושר באותו יום? 

<יואב ארבל:>
זה שני הנושאים שאיתרנו, ש - - -

<היו"ר איילת שקד:>
בסדר אלעזר, אז נעשה ישיבת מעקב ביום שני או ביום שלישי.

<אלעזר שטרן:>
זה פשוט לא עלה פה עדיין בעניין הזה עד עכשיו, לדעת אפילו שאין להם בעיה.

<היו"ר איילת שקד:>
כן, בסדר גמור. 

<שר-שלום ג'רבי:>
התהליך שאנחנו עושים, רק כדי שנסביר לוועדה, ברגע שהתקנות יפורסמו, אנחנו עוברים את כל ההסכמים מול כל הגופים המפעילים – כמה מאות גופים מפעילים – כדי לחתום לפי החוק החדש, כדי שאפשר יהיה לגייס. זה התהליך. וודאי. 

<שחר אילן:>
בעצם בחודש הקרוב לא גייסתם אף אחד.

<שר-שלום ג'רבי:>
יהיה.

<שחר אילן:>
לא, אבל בסופו של דבר בחודש האחרון - - -

<שר-שלום ג'רבי:>
אני לוקח על עצמי שתוך יומיים, בלי נדר תוך יומיים, כל הגופים המפעילים שיחתמו, אנחנו נגיע אליהם. ולכן אנחנו צריכים לעבור עכשיו מפעיל, גוף, מפעיל – כדי להחתים אותו, ואנחנו נעשה את זה פיזית, כדי לא לעכב. 

<היו"ר איילת שקד:>
אוקיי, טוב. עברנו לצבא. ביקשנו שני נתונים מהצבא בישיבה הקודמת. אחד זה מתוך הגיוס הכלל צה"לי – כמה קרביים היו, ושתיים – החלוקה לחודשים.

<שי שטאדלר:>
כן, אז לגבי הגיוס אני מזכיר, המספר היה 290 שהתגייסו.

<היו"ר איילת שקד:>
290 שהתגייסו בכלל צה"לי. 

<שי שטאדלר:>
כן. 96 מתוכם הלכו ליחידות קדמיות, שזה 33%, ו-194 ליחידות עורפיות, זה 67%. לגבי הנתון השני שביקשתם, זה לראות את ה-1972 איש שהתגייסו בפילוח לפי חודשים. אני יכול להקריא את כל החודשים, או לפי רבעונים, מה שנוח, לא נעבור על הכל. 

<היו"ר איילת שקד:>
אתה יכול לפי רבעונים.

<שי שטאדלר:>
אז לפי רבעונים: ברבעון הראשון של השנתון, זאת אומרת זה יולי-אוגוסט-ספטמבר – שנה שעברה 601. ברבעון השני 634. ברבעון השלישי – 443, וברבעון הרביעי 294.

<היו"ר איילת שקד:>
אוקיי, אז חלה ירידה מאז חקיקת החוק, ברור. 

אוקיי, בעניין הקרביים, רק נציין שבעקבות ההסתייגות שהכניס אלעזר, אז אמרנו שהיעדים ייספרו כ-1.5 מעל 1,000, אז אין עדיין 1,000. יש 94 ועוד 830. זה כמעט 1,000, אבל אין עדיין 1,000.

עוד נתון שצריך לתת כל שנה, זה כמה קרביים מתחת גיל 20 התגייסו. 

<שי שטאדלר:>
אוקיי.

<היו"ר איילת שקד:>
בסדר? תפקידי לחימה מתחת לגיל 20. בסדר?

<שי שטאדלר:>
בסדר גמור.

<היו"ר איילת שקד:>
אני סתם אומרת, על סמך מה שאמרת בישיבה הקודמת בערך 830 התגייסו לנח"ל.

<שי שטאדלר:>
863 לנצ"ח. 

<היו"ר איילת שקד:>
ועוד 94, האמת שזה 950 בערך. שמעת, אלעזר?

<אלעזר שטרן:>
לא שמעתי, סליחה. אולי שמעתי, אבל לא הקשבתי.

<היו"ר איילת שקד:>
הסעיף שאתה הכנסת אז של ה-1.5, אז הכנסנו סעיף שחיילים קרביים, מתחת גיל 20, אתה זוכר? אז אם אנחנו חושבים כמה תפקידי לחימה יש, אבל אנחנו לא בטוחים שמתחת לגיל 20 - - -

<שי שטאדלר:>
רגע, אני רוצה רגע לתת פה את הנתונים. אז זה 863 בנצ"ח ועוד ה-96 שאמרתי. רק שאת ביקשת לשמוע עכשיו על גילאים בין 18 ל-20. חלק מהנצ"ח גם עוברים טיפה את גיל 20, חלק אני מניח שמשרת ביחידה עורפית, כי הפרופיל שלו מתאים ליחידה עורפית, לכן אני לא רוצה פה להטעות בנתונים. אם את רוצה את הפילוח הזה, אז בוועדה הבאה אני גם אביא אותם.

<היו"ר איילת שקד:>
בסדר. זה לא משנה, כי נגמר השנתון וגם ככה לא עמדו ביעדים, אז זה לא ממש משמעותי. אני רק אמרתי ש - - -

<אלעזר שטרן:>
לא, אבל כשהיעדים יהיו גבוהים יותר, אם יצטרכו.

<היו"ר איילת שקד:>
כן, אבל לשנה זו זה לא רלבנטי.

<מרדכי יוגב:>
סליחה, שאלת הבהרה: מדוע לא נכון שנחזיר את זה? הרי ההפרדה בגילאים היא 18, 21 ומעלה. כי עד 21 הולכים עוד לנצ"ח.

<היו"ר איילת שקד:>
נכון.

<מרדכי יוגב:>
ואחרי זה זה נקרא שחר. לא בגלל שיש חשש לאי עמידה או עמידה, אלא לעידוד.

<אלעזר שטרן:>
לא רק זה, מוטי, זה מסלולים אחרים לגמרי.

<שי שטאדלר:>
מסלול שונה פשוט מבחינת היחידות, התנאים.

<מרדכי יוגב:>
בגיל 21 עוד לא מתגייסים לנצ"ח? 

<אלעזר שטרן:>
יכולים גם, גם. 

<שי שטאדלר:>
יכולים. יש בודדים.

<אלעזר שטרן:>
גם בגיל 22 נצ"ח. 

<שי שטאדלר:>
יש בודדים, כן. הם לא הכלל.

<מרדכי יוגב:>
ואתה בעצם אומר – אני מעודד אתכם עד 20.

<היו"ר איילת שקד:>
כן, כן, זה היה הרעיון, זה מה שהכנסנו בחוק. אוקיי, בסדר, אני רוצה לסגור את הישיבה, אלא אם כן יש למישהו עוד משהו להגיד. כן, בבקשה.

<אלי יפה:>
אנחנו נדרשים למעשה לשלם למעלה מ-2.5 מיליון שקלים בשנה, מאיפה? אנחנו צריכים לקלוט אותם? בסופו של דבר, איך שהוא - - -

<היו"ר איילת שקד:>
אתה מדבר לפי סעיף 16. 

<שר-שלום ג'רבי:>
אם זה ביטחוני-אזרחי, צריכים לעשות את ההפרדה שהוועדה דיברה עליה הרבה. יש מסלול ביטחוני-אזרחי ומסלול חברתי, כפי שהוועדה הגדירה. במסלול החברתי אתה לא צריך להוסיף שום דבר. מי שיבחר לבוא ויהיה במסלול האזרחי-בטחוני, על פי ההצעה כאן, צריכים לשלם, הגוף המפעיל, קרי לצורך העניין זה מד"א היום, הוא צריך לשלם דמי השתתפות בין 15% ל-40%. 

אם אני לא טועה, אני עדיין לא סגור על הכל, אבל אם אתם מגיעים ל - - -

<אלי יפה:>
במקום 450 שקל, 1,500 שקלים.

<שר-שלום ג'רבי:>
לא, אם זה רווק זה פחות. 

<יעקב עמר:>
אם זה נשוי זה בין 1,300 ל-1,500. 

<מירי פינקלשטיין:>
רגע, זה נקבע בתקנות, שבמסלול שירות אזרחי-ביטחוני הם צריכים - - -

<שר-שלום ג'רבי:>
כל ההשתתפות השתנתה והיא דיפרנציאלית.

<מירי פינקלשטיין:>
נכון, אבל מי קבע? אבל בתקנות נקבע שההשתתפות במסלול אזרחי-ביטחוני - - -

<שר-שלום ג'רבי:>
לא, זה האוצר קובע. 

<מירי פינקלשטיין:>
תהיה יותר מאשר במסלול של - - -

<שר-שלום ג'רבי:>
מתוך העלות הכוללת. זה הנוסחה. 

<היו"ר איילת שקד:>
וכמה אחוז ביטחוני-אזרחי?

<יעקב עמר:>
זה בין 15% ל-40%.

<היו"ר איילת שקד:>
נכון, זה מה שקבענו בחוק. אז כמה אחוזים לקחו במקרה של מגן דוד אדום?

<יעקב עמר:>
במשרדי הממשלה, מי שעושה במשרד ממשלתי, אז זה משהו כמו 15% ובמסלול הלא ציבורי – זק"א, מד"א וכו', זה 35%.

<היו"ר איילת שקד:>
הם לקחו 35% לאזרחי ביטחוני שהוא לא ממשלתי. 

<יעקב עמר:>
אזרחי-ביטחוני לא ממשלתי. 

<אלי יפה:>
אז אלה שמקבלים כסף משלמים רק 15%. אנחנו, שאין לנו מקורות מימון צריכים לשלם גם את זה?

<אלעזר שטרן:>
מי קבע את זה, דרך אגב?

<שר-שלום ג'רבי:>
האוצר. 

<יעקב עמר:>
זה האוצר, זה מה שהוועדה החליטה כאן, בין 15% ל-40%. 

<אלעזר שטרן:>
לא, את זה אני מבין, רק שהכל קרה בתוך זה. 

<היו"ר איילת שקד:>
יש פה נציג של האוצר? טוב, אבל כל הרעיון הרי היה לעודד אזרחים בתחום המסלול האזרחי הביטחוני. 

<שר-שלום ג'רבי:>
אז המסלול הביטחוני אזרחי עשו הפרדה - - -

<היו"ר איילת שקד:>
בין שב"ס ו - - -

<שר-שלום ג'רבי:>
שב"ס, מכבי אש והמשטרה, שם משלמים ... ..., לבין הגופים הלא ממשלתיים – זק"א ומד"א ששם הם נתנו אחוז יותר גבוה.

<היו"ר איילת שקד:>
ואם הם לוקחים חברה תחת אזרחי רגיל? הרי הם יכולים לקחת גם וגם.

<שר-שלום ג'רבי:>
עד כמה שאני יודע – זה אותו דבר. זה יישאר 450 שקלים.

<היו"ר איילת שקד:>
אז תיקחו מתנדבים לפי אזרחי רגיל. 

<אלי יפה:>
אם הם יכולים לקבל 1,500 שקלים, לא 1,500, הם מקבלים 4,000 שקלים לעומת ה - - -

<שר-שלום ג'רבי:>
הם יכולים לקבל הרבה גם.

<אלי יפה:>
לא, הם ירצו את ה-4,500 שקלים.

<היו"ר איילת שקד:>
בסדר, אבל אם לך אין מה לשלם, אז תיקח אותם למסלול אזרחי רגיל. 

<אלי יפה:>
אין לי בעיה. הם לא יבואו. 

<היו"ר איילת שקד:>
לא יבואו? 

<אלי יפה:>
אז לא קרה כלום, אבל לא ייצא מזה שום דבר. אולי עשיתם תכניות, אבל צריך גם ליישם אותן. עכשיו, האוצר ברור לי, הוא רוצה לשלם פחות, אבל לנו הוא לא משלם. אין לנו מקורות מימון. אנחנו מקבלים תרומות, לבקש מארצות הברית, מהיהודים הטובים לממן פה. הם לא יממנו לנו. אנחנו חיים מתרומות. זה ממש נראה לי אבסורד, הנושא הזה.

<היו"ר איילת שקד:>
טוב, נדבר על זה בשבוע הבא. נביא לכאן את רן. עוד משהו?  

אם כן, הישיבה נסגרת. 

<הישיבה ננעלה בשעה 11:40.>
